section_heading: 2001. – 2005.
paragraph_text: Sljedeće godine Shore je skladao glazbu za filmove Soba panike, Bande New Yorka (umjesto Elmera Bernsteina) i Gospodar prstenova: Dvije kule, drugi film iz poznate trilogije. Potonja dva filma nominirana su u kategoriji najboljeg filma na Oscarima, premda niti jedan nije dobio nagradu. Zbog novog pravila kojeg je te godine uvela Akademija koja dodjeljuje nagradu Oscar, a koje je glasilo da u kategoriji najbolje originalne glazbe ne može biti nominirana glazba nastavaka ako sadržava elemente prethodnog nastavka, Shoreove teme iz filma Dvije kule nisu se našle u utrci za ovu prestižnu filmsku nagradu. Ovo pravilo naišlo je na snažan otpor i pokazalo se vrlo nepopularnim, jer da je isto postojalo ranije nikada se ne bi mogao niti jedan filmski nastavak nalaziti u toj kategoriji (prvenstveno Ratovi zvijezda ili Indiana Jones). Rezultat svega je bilo ukidanje pravila od strane Akademije već sljedeće godine. Ipak, Shore je za rad na filmu Bande New Yorka zaradio nominaciju za nagradu BAFTA.